Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 51/1991. (X. 19.) AB határozatában foglalt — az egyesülési
Paragraph Index: 373

7. A véleménynyilvánítás szabadságához fűződő jog, egyesülési jog, érdekképviselet, gondolat-, lelkiismereti, vallásszabadság Az országgyűlési biztos általános helyettese megállapította, hogy a véleménynyilvánítási jog törvényi korlátozásának bizonytalan határai, valamint a hivatásos állomány egzisztenciális félelme közvetlenül a hivatásos érdekképviseleti tevékenység minimalizálódásához, közvetve pedig a sorállományú érdekképviselet megszűnéséhez vezet, amely sérti az alkotmányos jogok között kiemelten kezelt — véleménynyilvánítás szabadságához fűződő jogot, az egyesülési joggal, valamint az érdekképviseleti szervezet alakításához való joggal összefüggésben. Az országgyűlési biztos általános helyettese észlelte azt is, hogy a katonák többsége a törvényi tilalmaktól függetlenül is egzisztenciális okokból, illetőleg az informális megtorlástól való félelemből feltűnően tartózkodik a véleménynyilvánítástól. Az ettől való tartózkodás kihat az érdekképviseleti tevékenység minimalizálódására, a panaszkodási hiányára. Nem alaptalan annak vélelmezése sem, hogy a hivatásos állomány egzisztenciális félelme és hallgatása visszahat a sorállományra is. Ezáltal a honvédség még a jogszabályokban megfogalmazott korlátokon belül sem él jogaival, ami a kiszolgáltatottságot fokozza. Megállapította, hogy a honvédségen belül a szakszervezetek és társadalmi szervezetek nem működnek kielégítően, ennek következtében a honvédségen belül nem teljesek a véleménynyilvánítás intézményes feltételei, ez azonban — mivel szemben a sorállományúak törvény alapján létrehozott bizalmirendszerével önkéntes kezdeményezésen alapuló szerveződésekről van szó — nem a honvédség vezetésének felróható állapot, ezért alkotmányos visszásságot nem okoz. Hasonlóképpen nem volt megállapítható az alkotmányos visszásság azzal kapcsolatban sem, hogy korlátozott a honvédelmi vezetés és a csapatok közötti kommunikáció, és ennek nincsenek meg a személyi és szervezeti feltételei sem. A humán tisztek ugyan mindenhol nagy erőfeszítéseket tesznek arra, hogy szakszervezeti érdekképviseleti fórumrendszer, és tényleges sorállományú érdekképviselet hiányában ellássák a teljes állomány képviseletét. E megoldás nem helyettesíti az intézményes formákat. A humán tiszt a szolgálati hierarchiában nem rendelkezik kellő függetlenséggel ah- 1999/18/II. szám hoz, hogy teljes hatékonysággal lássa el az érdekképviseletet. A tapasztalatok szerint az érdekképviseleti feladat ellátásában sokkal fontosabb szerepük lehet — bár nem tartozik alaptevékenységükhöz — a tábori lelkészeknek, akiknek a tevékenységét nem korlátozzák, sőt szerepükről általában pozitívan nyilatkoztak. A gondolat-, lelkiismereti és vallásszabadság joga magában foglalja a vallás vagy más lelkiismereti meggyőződés szabad megválasztását vagy elfogadását, és azt a szabadságot, hogy vallását és meggyőződését mindenki vallásos cselekmények, szertartások végzése útján vagy egyéb módon akár egyénileg, akár másokkal együttesen nyilvánosan vagy magánkörben kinyilváníthassa, vagy kinyilvánítását mellőzze, gyakorolhassa, vagy taníthassa. A szolgálati törvények a hivatásos és hadköteles katonák számára lehetővé teszik, hogy szolgálati helyükön a szolgálati kötelezettség teljesítésének sérelme nélkül igénybe vegyék a lelki gondozást, és részt vegyenek vallási szertartáson. A hadköteles katonák szolgálati viszonyáról szóló törvény ezenkívül kiemeli, hogy a hadköteles katona a szolgálatteljesítési időn kívül szabadon igénybe vehet lelki gondozást, illetve vehet részt vallási szertartáson. Ennek ellenére a katonák részvétele a tábori lelkészi szolgálat által szervezett lelkigondozási, vallásgyakorlási eseményeken rendkívül csekély. A katonák nagy részének nincs előítélete vallásos társaival szemben, csupán két százalékuknak.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes